คุมเข้มผู้ค้ำประกันตัวแทน
ป้องกันเชิดเงินรับมือพรบ.ฉบับใหม่ยันลูกค้าสบายใจไม่ได้รับผลกระทบ
1 ธ.ค. 2557

ป้องกันเชิดเงินรับมือพรบ.ฉบับใหม่ยันลูกค้าสบายใจไม่ได้รับผลกระทบ
ประกันชีวิตเผย พ.ร.บ.ค้ำประกันฯ กระทบกระบวนการไล่เบี้ยตัวแทนขี้ฉ้อ เตรียมคุมเข้มเพิ่ม 
นายสมโพชน์ เกียรติไกรวัล ประธานเจ้าหน้าที่บริหารช่องทางการขาย และประธานเจ้าหน้าที่บริหารฝ่ายการตลาดและประชาสัมพันธ์องค์กร บริษัท โตเกียวมารีนประกันชีวิต (ประเทศไทย) เปิดเผยว่า พระราชบัญญัติ (พ.ร.บ.) แก้ไขประมวลกฎหมายแพ่งและพาณิชย์ ว่าด้วยเรื่องการค้ำประกันและจดจำนอง ที่มีการปกป้องผู้ค้ำประกันเงินกู้ ไม่ให้เจ้าหนี้ไปไล่เบี้ยทวงหนี้คืนจากผู้ค้ำประกัน จะกระทบกับธุรกิจประกันชีวิตในส่วนของการค้ำประกันตัวแทนที่จะเข้ามาทำงาน เพราะบริษัทประกันชีวิตส่วนใหญ่จะมีข้อกำหนดว่าตัวแทนใหม่จะต้องมีคนค้ำประกัน ในกรณีที่ตัวแทนทำความผิดจะได้ตามให้คนค้ำประกันร่วมรับผิดชอบได้
“กฎหมายฉบับนี้จะทำให้บริษัทประกันชีวิตไม่สามารถไล่เบี้ยจากคนค้ำประกันได้ แต่จะไม่กระทบกับลูกค้า เพราะบริษัทประกันชีวิตจะเป็นผู้รับผิดชอบความเสียหายที่เกิดกับลูกค้าในฐานะที่บริษัทประกันชีวิตทำหนังสือมอบหมายให้ตัวแทนไปทำการแทนบริษัท” นายสมโพชน์ กล่าว
นายสมโพชน์ กล่าวว่า ยกตัวอย่างเช่น หากตัวแทนไปเก็บเงินจากลูกค้าแล้วเชิดเงินหนีไป หากลูกค้ามีใบเสร็จรับเงินชั่วคราวของบริษัทประกันชีวิต ทางบริษัทประกันชีวิตจะให้ความคุ้มครองลูกค้าและรับผิดชอบการกระทำของตัวแทน โดยจะไปตามให้ผู้ค้ำประกันตัวแทนมารับผิดชอบเบี้ยที่ตัวแทนเชิดหนีไป แต่กฎหมายใหม่ทางบริษัทประกันชีวิตไม่สามารถไปไล่เบี้ยจากผู้ค้ำประกันได้
ทั้งนี้ ทางออกของบริษัทประกันชีวิต คือ การเข้มงวดการรับตัวแทนใหม่ และกำหนดวงเงินการรับเบี้ยประกันที่มีความระมัดระวังมากขึ้น เช่น ตัวแทนใหม่อาจจะได้รับวงเงินเก็บเบี้ยไม่สูงมาก ส่วนตัวแทนเก่าจะได้รับวงเงินเก็บเบี้ยที่สูงขึ้น เพราะถือว่าทำงานกับบริษัทมานาน แม้ว่าเบื้องต้นจะมีการคัดเลือกคนที่ดีแล้ว แต่ก็ยังมีตัวแทนที่มีพฤติกรรมไม่ดีแฝงอยู่
นายอิฏฐ์ อภิรักษ์ติวงศ์ รองกรรมการผู้จัดการ สายงานการเงิน บริษัท ไทยสมุทรประกันชีวิต กล่าวว่า ส่วนบริษัทแม้ว่าจะบังคับให้ตัวแทนต้องมีคนค้ำประกันในการเข้ามาเป็นตัวแทน แต่ไม่ได้ให้ความสำคัญกับคนค้ำประกันมากนัก โดยจะให้ความสำคัญกับหลักประกันของตัวแทนแต่ละคน ซึ่งตัวแทนจะต้องวางเงินสดค้ำประกันการทำงานไว้ที่บริษัท และบริษัทจะให้วงเงินในการเก็บเบี้ยประกันที่ไม่เกินวงเงินที่วางค้ำประกันไว้ 
นอกจากนี้ ในมุมของการปล่อยกู้เงินให้กับลูกค้า ก็จะดูที่มูลค่าเงินสดในกรมธรรม์ของลูกค้าเป็นหลัก ไม่ได้ให้ความสำคัญกับผู้ค้ำประกันารกู้เงินมาก แต่ต้องมีคนค้ำประกัน ทำให้ พ.ร.บ.ดังกล่าวจะไม่กระทบกับบริษัทมากนัก